Komentirajući uvođenje zdravstvenoga odgoja u škole, na predstavljanju papine knjige "Djetinjstvo Isusovo", u izdanju nakladničke kuće Verbum, zagrebački nadbiskup kardinal Josip Bozanić rekao je 11. prosinca, kako javlja Ika, odgovarajući na novinarsko pitanje, da Crkva ne odlučuje o nekim stvarima nego je Crkva željela istaknuti da, ako je riječ o tako važnoj temi i važnom pitanju, onda je za to potreban konsenzus građana.

Konstatirajući da javnost nije upitana o toj temi, kardinal je istaknuo da je u ovom slučaju Crkva, s jedne strane zagovornica demokratskih procedura i, s druge strane zagovornica prava roditelja da odlučuju o onome o čemu oni trebaju odlučivati. Crkva samo to promiče i time je ona u službi promicanja ljudskih prava u našem društvu, objasnio je crkveni stav.

– Mi bismo se trebali više zanimati što misle roditelji i pokušati dobiti njihove stavove, jer problem našeg društva je što se nisu uključili građani u tako važna pitanja odlučivanja i u donošenje toga programa. To je u prvom redu pitanje roditelja jer oni imaju pravo birati odgoj i obrazovanje svoje djece, oni su i pozvani da prosuđuju što se nudi njihovoj djeci u školama – istaknuo je kardinal.

Iznoseći svoj stav o programu zdravstvenoga odgoja, kardinal je rekao da on nije u skladu s hrvatskom tradicijom i da je opasan jer u nekim dijelovima razara čovjeka.

>> Milinović: Zdravstveni odgoj dira privatnost obitelji i tradicije